PLANINSKO DRUŠTVO CELJE MATICA                                                           CELJE, 15.06.2007

ODSEK ZA POHODNIŠTVO, STANETOVA 20, SI-3000 CELJE

TEL.: 03 492 4850, 051 338 358

K R A L J  A N I Š K I H  A L P

H O C H T O R,  2369 M,

V PONEDELJEK, 25. JUNIJA 2007

IZ OSOJNEGA BOKA OSREDNJE ALPSKE HRBTENICE SE PRI RADSTÄTTSKEM VRETENCU

NA GORNJEM ŠTAJERSKEM ROJEVA OKOLI 250 KM DOLGA REKA ANIŽA, ENNS,

KI VSE DO IZLIVA V DONAVO TEČE LE PO AVSTRIJSKIH TLEH.

MED TOKOM PROTI VZHODU MIMO SCHLADMINGA IN LIEZNA
SE Z DESNE KREPČA S PRITOKI IZ NIZKIH TUR Z VISOKIM GOLINOM NA ČELU.

Z LEVE JO OSVEŽUJEJO BELI IN BISTRI POTOKI

IZPOD SEVERNIH APNIŠKIH VELIKANOV Z VELIČASTNIM DACHSTEINOM NA ZAČETKU.

ANIŠKA DOLINA JE PRAVCATI ALPSKI RAJ, KI SEGA VSE DO ADMONTA,

KJER SE JE MOGOČNA REKA

ODLOČILA ZA PREBOJ MED APNIŠKIMI ANIŠKIMI ALPAMI, ENNSTALER ALPEN.

TAKO JE NASTALA OKOLI 15 KM DOLGA SOTESKA, KI SE VLEČE DO KRAJA HIEFLAU.

BUČANJE VODE SE IZ DEBRI RAZLEGA DO NAJVIŠJIH VRHOV

IN PO ŠUMENJU JE POGORJE DOBILO SVOJE DRUGO IME GESÄUSE, NAREČNO XSEIS.

IZ ANIŽINE TESNI

SE BOMO PO PLANINSKIH POTEH SKUPAJ S TOMAŽEM IN ANDREJEM
POVZPELI NA VIŠINSKEGA PRVAKA TEH GORA, NA HOCHTOR. VABLJENI!

S POSTAJALIŠČA PRED PARKIRNO STAVBO NA GLAZIJI SE ODPELJEMO

TOKRAT PROTI MARIBORU Z NAROČENIM AVTOBUSOM ŽE OB ŠTIRIH ZJUTRAJ, 4.00.

NA MEJNEM PREHODU ŠENTILJU
SE PREDSTAVIMO Z VELJAVNO OSEBNO IZKAZNICO ALI POTNIM LISTOM.

VOŽNJO NADALJUJEMO PO PHYRNSKI AVTOMOBILSKI CESTI, A9,

SKOZI PREDORA PRI NEMŠKEM GRADCU IN POD GLINŠKO PLANINO.

KOMAJ V ŠMIHELU NA GORNJEM ŠTAJERSKEM ODBRZIMO ČEZ MURO,

ŽE ZAPUSTIMO A9 NA BLIŽNJEM IZVOZIŠČU 129 V TRABOCHU.

ODKODER NI DALEČ V VEČJE INDUSTRIJSKO MESTO TROFAIACH, 658 M.

PO DRŽAVNI CESTI B115, KI TEČE VŠTRIC Š ŠTAJERSKO ŽELEZNO CESTO,

SE IZ POMURJA PREKOBALIMO V POANIŽJE ČEZ PRELAZ PRÄBICHL, 1232 M.

SKOZI RUDARSKO MESTECE EISENERZ, 736 M,

DOSEŽEMO ANIŽO OB NJENEM IZHODU IZ SOTESKE V KRAJU HIEFLAU, 503 M,

JUTRANJA VOŽNJA PA SE KONČA PRED KUMROVIM MOSTOM, KUMMERBRÜCKE, 572 M.

ZAUPAMO VAROVALOM KLASIČNE POTI 660 MIMO SLAPA, WASSERFALLWEG,

KJER SO DOTRAJANE STARE LESTVE PO STO LETIH ZAMENJALI Z ALUMINIJASTIMI.

PO TREH URAH IN POL SE STRMINA ZAČASNO UNESE NA SEDLU,

KJER SE ODDAHNEMO V HESSOVEM PLANINSKEM DOMU, HESSHÜTTE, 1699 M,

KI JE TUDI SLAVIL SVOJO STOLETNICO ŽE LETA 1993.

PO VAROVANI JOŽEFINSKI STEZI 664, JOSEFINENSTEIG,

IN OZNAČENEM GUGLOVEM GREBENU SI PO NADALJNIH DVEH URAH IN POL

SEŽEMO V ROKE NA KRALJU ŠUMEČIH GORA, NA HOCHTORU, 2369 M.

SESTOPIMO NA JUŽNO STRAN PO OZNAČENI SMERI V SNEŽNO LUKNJO, SCHNEELOCH,

IN IZ NJE NA SPODNJO KODROVO PLANINO, UNTERE KODERALM, OKOLI 1250 M.

TAM STOPIMO NA POT 601, KI PELJE V JANŽEV POTOK, JOHNSBACH,

KJER NAS PRIČAKUJE VOZNIK NA PARKIRIŠČU BLIZU GOSTIŠČA PRI KÖLBLU, 872 M

TAKO SMO PO DEVETIH URAH SKLENILI KLASIČNO PREČENJE HOCHTORA.

LAHEK A ZELO LEP JE TUDI VZPON NA HOCHZINÖDL, 2191 M.

NANJ PELJE KROŽNA POT IZ HESSOVE KOČE, SESTOPIMO PA PO POTI 601 H KÖLBLU.

NAJBRŽ NE BO ČASA ZA OGLED

GORNIŠKEGA POKOPALIŠČA V JOHNSBACHU IN ZNAMENITEGA SAMOSTANA V ADMONTU,

ČE SE HOČEMO DOMOV VRNITI DO DEVETIH ZVEČER.

ČELADA IN SAMOVAROVALNI PRIPOMOČKI SO OBVEZNI.

NIKARTE NA POT NITI BREZ VELJAVNE OSEBNE IZKAZNICE ALI POTNEGA LISTA!

PRIJAVIMO SE V DRUŠTVENI PISARNI NA STANETOVI 20,

KJER ZA NAROČENI PREVOZ S CESTNINAMI IN PREDORNINAMI PLAČAMO 19,00 EVROV

O B I L O  V E S E L J A  O B  A N I Ž I

TONE PRIMOŽIČ

